b'\n_START_ARTICLE_\nBo\xc5\xbeidar Race\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini zidarskega mojstra. Po kon\xc4\x8dani ljudski \xc5\xa1oli v rojstnem kraju je obiskoval realko v Ljubljani in Idriji, kjer je leta 1922 maturiral. Po maturi in slu\xc5\xbeenju voja\xc5\xa1kega roka v italijanski vojski se je v Trstu zaposlil v lesni trgovini Emilio Antonini, kjer je ostal do leta 1929, ko je zaradi politi\xc4\x8dnih razlogov emigriral v Jugoslavijo in se zaposlil v \xc5\xbeelezni\xc5\xa1kih delavnicah v Zagrebu. \xc5\xa0tudiral je ob delu na Ekonomsko komercialni visoki \xc5\xa1oli v Trstu, Zagrebu in Beogradu, kjer je leta 1941 diplomiral. Ob delu in \xc5\xa1tudiju je izdelal novo organizacijo enotnega obra\xc4\x8duna stro\xc5\xa1kov, ki so ga nato vpeljale vse ostale \xc5\xbeelezni\xc5\xa1ke delavnice. Zaradi zaslug pri novi organizaciji obra\xc4\x8duna stro\xc5\xa1kov so ga leta 1939 premestili v generalno direkcijo Jugoslovanskih dr\xc5\xbeavnih \xc5\xbeeleznic v Beogradu. Po letu 1944 je delal v skupini za nove predpise o enotnem ra\xc4\x8dunovodstvu v gospodarstvu, pozneje pa z uvajanjem poenotenega ra\xc4\x8dunovodstva in z oblikovanjem kontnih planov v revizijskem zavodu Federativne ljudske republike Jugoslavije ter zveznem ministrstvu za finance. V letih 1947\xe2\x88\x921954 je honorarno predaval na Ekonomski fakulteti v Beogradu, 1952 je bil izvoljen za izrednega profesorja na Ekonomski fakulteti v Ljubljani, vendar ni predaval; od 1963-1980 je bil redni profesor na Ekonomski fakulteti v Subotici. Napisal je knjigo Jednoobrazno ra\xc4\x8dunovodstvo u praksi. Sa naro\xc4\x8ditim osvrtom na obra\xc4\x8dun pogona (Beograd, 1946). Bil je sourednik dela Knjigovodstveni leksikon (Beograd, 1968) ter v letih 1959-1965 urednik beograjske revije Knjigovodstvo. Za svoje delo je prejel ve\xc4\x8d priznanj in odlikovanj.'